Date: 1514
Issuing place: Lübeck
Country: Saksa
Language: saksa
Document type: Yksityiset, Kirjeet

Jhesus Maria. Mynen willygen denst in dem ik gudes formach, Werdyge here meisster Pagel, gude frunt, ik weit juw sunderges nicht to scrywende, man ik happe to Gade Mychgel Hardenbargh sy wol to hus komen vnde Erik Flemeink, dar ik juw alle bescheit by screif vnde ok juw sende der domkarken beisste iij(c) lxxix stucke dak kopper, wogen x schippunt ij lispunt j [mark] lubisk. Ik happe to Gade gy hebben it wol entfangen. Jtem des hebbe ik dyssen somer entfangen fan Klawes Bogen wegen viij schippunt myn j lispunt kopper, is af worden j(c) xviij [mark] xiiij s. viij d. alle tijd to guder rekenschop. Jtem ik screif Klawes Bogen in dem somer he scholde der karken gud by somerdagen awersenden, he helde it vp den harwest; wert dat dar schade vp kweme, he scholde dar to anttwert den man he leit it geschein etc. Jtem forder hebbe ik entfangen to juwer werdicheit beisste j last botter noch by Mychgel Hardenbargh l rinske gulden, dar ik juw for hen vpscrewen hebbe. Jtem so forscref ik na Rome l dokaten in de wesselbank an meisster Johan Petersen na juwen begere vnde scrijwent; in mandage na Marjen bort gingen de brewe vt Lubek. Jtem noch sende ik juw j blau leydisch; ik happe gy hebben it wol entfangen. Jtem noch was by my juwe bot her Peter Karlo j dach na sunte Dyonysy; dem dede ik iiij [mark]. Ik happe to Gade he is vp dyssen dach wol by juw. He sedede for my juwe sake wer klare to Rome. Ik hebbe hort de kopman einne [!] bedroch in juwen warwe; se it (!) to Rome in dem torne; dar heft meisster Johan Petersen laten em seitten; dijt is my seigh de it sagh to Rome, de it sagh, vnde was j prester vt Sweden etc. Jtem de koneink to Frankrijken, de hilge fader papa vnde koneink to Eingeland de snedygen (!) seintd in j forbunt; Hartich Kalre (!) in Brabant was truwet it (= in?) Franken vt Eingelant; de brut heft em namen, de koneink to Frankrijken, vnde heft al byslapen. Alse de bruut wart foret in Frankrijken, so blef dar j kraffel of fan v(c) last grot; dar weren iiij(c) manne vp vnde it meisste eddelinge myt eren klenodyen. Got sy der selen gnedich, amen. Jtem de koneink to Palen is to felde myt den russen vnde heft af slagen xxx dusen manne vnde viij(c) gefangen, fele fan synen rade vnde bageren fangen vnde smaleinske werder in namen. Lof sy Gade, amen. Jtem Erik Spare, de is reyghset na Brabant to Lowen in stade inn; ik leinde em gelt. Willet juw (?) Sparen seiggen he it my int forjar wil senden myt den ersten scheppen ok mer, dar Erik seik af holden schal. He kan em nicht faken scrijwen; it is j(c) myle fan Lubek etc. Jtem werdyge here, hebbe gy gelt an dysse syde behof, koppet myt juw grauwark, marten, botter, tran, selspik, bulke, smaken hekede; dar blywe gy bet mede by alse myt kopper efte ossemunt. Jtem ik danke juw fruntlyken for juwe botter vnde las bred, it is vnser schuldet. Hir mede ik juw Gade dem heren befele to synen denste gesund myt alle den juwen; vnde seigget meisster Kort Fijlijppy alle fele guder nach[t] van mynen denst. Gescreuen to Lubek vp sunte Martens awent int jar xv(c) xiiij. Jtem ik sende juw vnde meisster Kort j screift fan den konynk to Porttegallen. Latet juw nicht for sman. Hermen Bremer. Adress: Dem werdygen vnde achtbaren heren meisster Pagel Schele, domprawest to Abo, mynen besunderge gunstigen heren vnde frunde, sal disse bref etc.